GA Iris Oifigiúil an Aontais Eorpaigh 6

IARSCRÍBHINN VI

Forbairt tuaithe (dá dtagraítear in Airteagal 35(2) den Ionstraim Aontachais)

BEARTA SEALADACHA BREISE MAIDIR LE FORBAIRT TUAITHE DON CHRÓIT

A. Tacaíocht d'fheirmeacha leathchothaitheacha atá á n-athchóiriú

I gcreat reachtach na forbartha tuaithe don chlárthréimhse 2014-2020, maidir leis an gCróit, deonófar tacaíocht speisialta d'fheirmeoirí i leith gabhaltas leathchothaitheach talmhaíochta de bhun na bprionsabal a leagtar síos in Airteagal 34 de Rialachán (CE) Uimh. 1698/2005 ón gComhairle i leith iarratas a bheidh formheasta faoin 31 Nollaig 2017, ar choinníoll nach bhfuil aon bhearta ginearálta comhchosúla agus/ná aon tacaíocht ghinearálta chomhchosúil beartaithe sa rialachán nua maidir le forbairt tuaithe don chlárthréimhse 2014-2020.

B. Grúpaí táirgeoirí

I gcreat reachtach na forbartha tuaithe don chlárthréimhse 2014-2020, maidir leis an gCróit, deonófar tacaíocht speisialta, de bhun na bprionsabal a leagtar síos in Airteagal 35 de Rialachán Uimh. (CE) 1698/2005 ón gComhairle, do ghrúpaí táirgeoirí a bheidh aitheanta ag údarás inniúil na Cróite faoin 31 Nollaig 2017, chun a chumasú grúpaí tairgeoirí a bhunú agus a fheidhmiú ó thaobh riaracháin de, ar choinníoll nach bhfuil aon bhearta ginearálta comhchosúla agus/ná aon tacaíocht ghinearálta chomhchosúil beartaithe sa rialachán nua maidir le forbairt tuaithe don chlárthréimhse 2014-2020.

C. Leader

I gcreat reachtach na forbartha tuaithe don chlárthréimhse 2014-2020, maidir leis an gCróit, socrófar ranníocaíocht íosta CETFT leis an gclár forbartha tuaithe do Leader ar leibhéal is ionann, ar an meán, agus an leathchuid ar a laghad den chéatadán den bhuiséad a bheidh infheidme maidir leis na Ballstáit eile, má shocraítear ceanglas den sórt sin.

D. Comhlánuithe ar íocaíochtaí díreacha

1. Féadfar tacaíocht a dheonú d'fheirmeoirí atá incháilithe le haghaidh íocaíochtaí díreacha náisiúnta comhlántacha nó cabhair dhíreach náisiúnta chomhlántach faoi Airteagal 132 de Rialachán (CE) Uimh. 73/2009 ón gComhairle.

2. Ní mó an tacaíocht a dheonófar d'fheirmeoir i dtaca leis na blianta 2014, 2015, 2016 ná an méid a leanas: (a) an difríocht idir leibhéal na n-íocaíochtaí díreacha is infheidhme sa Chróit don bhliain i dtrácht i gcomhréir le hAirteagal 121 de Rialachán (CE) Uimh. 73/2009 ón gComhairle, agus (b) an difríocht idir 45 % de leibhéal na n-íocaíochtaí díreacha is infheidhme sa bhliain ábhartha san Aontas mar atá comhdhéanta an 30 Aibreán 2004.

3. Ní mó ranníocaíocht an Aontais leis an tacaíocht a dheonófar faoin bhforoinn D seo sa Chróit maidir leis na blianta 2014, 2015 agus 2016 ná 20 % dá chionroinnt bhliantúil iomlán CETFT.

4. Ní mó ráta rannchuidithe an Aontais maidir leis na comhlánuithe ar íocaíochtaí díreacha ná 80 %.

E. Ionstraim um chúnamh réamhaontachais - Forbairt tuaithe

1. Féadfaidh an Chróit leanúint de chonarthaí a dhéanamh nó de thiomantais a ghabháil uirthi féin faoi chlár IPARD faoi Rialachán (CE) Uimh. 718/2007 ón gCoimisiún an 12 Meitheamh 2007 lena gcuirtear chun feidhme Rialachán (CE) Uimh. 1085/2006 lena mbunaítear ionstraim um chúnamh réamhaontachais (IPA) go dtí go dtosaíonn sí ar chonarthaí a dhéanamh nó ar thiomantais a ghabháil uirthi féin faoin Rialachán ábhartha maidir le forbairt tuaithe (1). Cuirfidh an Chróit in iúl don Choimisiún an dáta ar a gcuirfidh sí tús le conarthaí a dhéanamh nó le tiomantais a ghabháil uirthi féin faoin Rialachán ábhartha um fhorbairt tuaithe.

2. Glacfaidh an Coimisiún na bearta is gá chun na críche sin i gcomhréir leis an nós imeachta dá dtagraítear in Airteagal 5 de Rialachán (AE) Uimh. 182/2011 ó Pharlaimint na hEorpa agus ón gComhairle. Chun na críche sin, déanfaidh an Coiste IPA dá dtagraítear in Airteagal 14(1) de Rialachán (CE) Uimh. 1085/2006 ón gComhairle cúnamh a thabhairt don Choimisiún.

F. Meastóireacht ex-post IPARD

I gcreat reachtach na forbartha tuaithe don chlárthréimhse 2014 -2020, maidir le cur chun feidhme chlár IPARD don Chróit, féadfaidh go mbeidh caiteachas a bhaineann leis an meastóireacht ex-post ar chlár IPARD dá bhforáiltear in Airteagal 191 de Rialachán (CE) Uimh. 718/2007 ón gCoimisiún incháilithe faoi chúnamh teicniúil.

G. Nuachóiriú gabháltas talmhaíochta

I gcreat reachtach na forbartha tuaithe don chlárthréimhse 2014-2020, maidir leis an gCróit, is é an déine uasta a bheidh ann do chúnamh chun gabháltais talmhaíochta a nuachóiriú 75% de mhéid na hinfheistíochta incháilithe le haghaidh chur chun feidhme Threoir 91/676/CEE ón gComhairle an 12 Nollaig 1991 maidir le cosaint uiscí ar thruailliú de bharr níotráití ó fhoinsí talmhaíochta (2), laistigh d'uastréimhse ceithre bliana ó dháta an aontachais de bhun Airteagal 3(2) agus Airteagal 5(1) den Treoir sin.

H. Caighdeáin a urramú

I gcreat reachtach na forbartha tuaithe don chlárthréimhse 2014-2020, maidir leis an gCróit, déanfar na ceanglais reachtúla bhainistíochta dá dtagraítear in Iarscríbhinn II a ghabhann le Rialachán (CE) Uimh. 73/2009 ón gComhairle, ar ceanglais iad atá infheidhme sa chlárthréimhse sin, a urramú i gcomhréir leis an gclár ama seo a leanas: beidh feidhm ag na ceanglais dá dtagraítear in bPointe A d'Iarscríbhinn II ón 1 Eanáir 2014; beidh feidhm ag na ceanglais dá dtagraítear i bPointe B d'Iarscríbhinn II ón 1 Eanáir 2016; agus beidh feidhm ag na ceanglais dá dtagraítear i bPointe C d'Iarscríbhinn II ón 1 Eanáir 2018.

(1) IO L 170, 29.6.2007, lch. 1.

(2) IO L 375, 31.12.1991, lch. 1.